
Sűrűn beépített történeti városrészek fenntarthatósága

Napjainkban a fenntarthatóság fogalomköre az egyik legtöbbet vitatott kérdések közé tartozik. Építészeti vonatkozásban elsősorban épületek szintjén definiáltak fenntarthatósági kritériumokat. Azonban mára már felismert tény, hogy a fenntarthatóság valós megoldásai a városi kontextushoz kötődnek, a városi fenntarthatóság pedig a várost alkotó elemek kontextusának holisztikus szemléletéhez kapcsolódik.
A kutatás során Budapest történeti belvárosára koncentrálok, mely jóval több, mint leromló állapotú épületek együttese, legnagyobb értéke a viszonylag homogén és kompakt városi szövete. Feltételezésem, hogy ezen városrészek fenntarthatósága nem pusztán az épületállomány műszakilag megfelelő felújításában rejlik.
A várostörténeti központ tömbjei kedvező településszerkezeti pozícióval rendelkeznek, tömegközlekedéssel jól ellátottak, ideális szintterületi mutatókkal bírnak, illetve sokszínű szolgáltatási funkció van a területükön. Ugyanakkor a lakóközösségek elidegenednek egymástól, elaprózódott tulajdonosi struktúra jellemzi őket, ráadásul a zöldfelületi ellátottságuk sem kedvező. Mindezen szempontokat a kutatásban beágyazottságként definiálom.
Hipotézisem szerint a történeti városrészek társadalmi, gazdasági, környezeti beágyazottságának javításával energetikai többlet is elérhető. Arra keresem a választ, hogy létezik-e összefüggés a városrészek beágyazottsága és közlekedési energiafelhasználása között. Ezzel arra szeretném felhívni a figyelmet, hogy ezen városrészek fenntarthatóságának vizsgálatakor nem kizárólag műszaki megoldásokra kell/kellene koncentrálni, ugyanakkor a beágyazottsághoz kapcsolódó széleskörű szempontrendszer jó alapja lehet az elemzéseknek és a megújítást célzó programoknak.
 
 



